1. ปัจจัยเสี่ยง (เดือนมกราคม – ธันวาคม 2552)

บริษัท จัดการและพัฒนาทรัพยากรน้ำภาคตะวันออก จำกัด (มหาชน)
ตระหนักถึงความสำคัญของการบริหารความเสี่ยงต่อการดำเนินธุรกิจภายใต้การเปลี่ยนแปลงจากปัจจัยภายในและภายนอกที่ส่งผลกระทบโดยตรงและโดยอ้อมต่อบริษัทฯ
โดยถือว่าการบริหารความเสี่ยงเป็นองค์ประกอบที่สำคัญของทุกกระบวนการในการดำเนินธุรกิจของบริษัทฯ
และบริษัทในเครือ

ในปี 2552 คณะกรรมการบริษัทฯ ตระหนักถึงการลดผลกระทบในเชิงลบ
อันเกิดจากเหตุการณ์หรือความไม่แน่นอนที่อาจเกิดขึ้น จากปัจจัยแวดล้อม
รวมถึงสภาวะเศรษฐกิจที่ถดถอย
ซึ่งอาจจะส่งผลเสียหายต่อการบรรลุวัตถุประสงค์หรือเป้าหมายของบริษัทฯ
จึงได้มอบหมายให้คณะกรรมการบริหารความเสี่ยง
พิจารณากำหนดนโยบายและกำกับดูแลความเสี่ยงที่มีนัยสำคัญสำหรับกลุ่มบริษัทฯ (Corporate
Risks) ทั้งนี้
คณะกรรมการบริหารความเสี่ยงได้ปรับปรุงกรอบและหลักเกณฑ์จากปัจจัยที่จะส่งผลกระทบ
รวมทั้งพิจารณาอนุมัติคู่มือบริหารความเสี่ยงและติดตามความก้าวหน้าตามแผนบริหารความเสี่ยง
เพื่อควบคุมความเสี่ยงอย่างต่อเนื่อง พร้อมทั้งรายงานผลต่อคณะกรรมการบริษัทฯ ประจำทุกไตรมาส

สรุปปัจจัยความเสี่ยงที่มีนัยสำคัญต่อบริษัทฯ

1.  ความเสี่ยงเกี่ยวกับการดำเนินธุรกิจ

    1.  ปริมาณน้ำในแหล่งน้ำอาจไม่เพียงพอกับความต้องการใช้น้ำ

จากการคาดการณ์ปริมาณความต้องการใช้น้ำเทียบกับปริมาณน้ำในแหล่งน้ำหลักในปี 2552 พบว่า
มีปริมาณน้ำเพียงพอต่อความต้องการใช้น้ำตลอดปีอย่างแน่นอน
อย่างไรก็ตามเพื่อป้องกันความเสี่ยงที่อาจจะเกิดขึ้น บริษัทฯ
มีการติดตามปริมาณน้ำในอ่างเก็บน้ำหลักในทุกสัปดาห์
รวมทั้งได้ดำเนินการโครงการเพิ่มศักยภาพของปริมาณน้ำสำรองโดยการจัดหาบ่อดินเพื่อสำรองน้ำไว้ใช้ในช่วงฤดูแล้งอย่างต่อเนื่อง
นอกจากนี้ หากท่อเชื่อมโยงอ่างเก็บน้ำประแสร์-คลองใหญ่แล้วเสร็จ
กรมชลประทานสามารถผันน้ำจากอ่างเก็บน้ำประแสร์มายังอ่างเก็บน้ำคลองใหญ่และอ่างเก็บน้ำหนองปลาไหลได้ประมาณ
70-80 ล้าน ลูกบาศก์เมตรต่อปี ทำให้บริษัทฯ มีแหล่งน้ำต้นทุนที่เพียงพอในระยะ 5 ปีข้างหน้า

2.  ความขัดแย้งกับชุมชนในการใช้ทรัพยากรน้ำจากแหล่งน้ำ

เนื่องจากโครงการวางท่อเป็นโครงการก่อสร้างขนาดใหญ่ ของบริษัทฯจะเริ่มในปลายปี 2552 เช่น
โครงการวางท่อส่งน้ำหนองปลาไหล-มาบตาพุด เส้นที่ 3 ดังนั้น
การดำเนินการตลอดจนการใช้น้ำจากแหล่งน้ำในโครงการต่างๆ ของบริษัทฯ
อาจเกิดปัญหาความขัดแย้งกับชุมชนที่เกี่ยวข้องในพื้นที่ปฏิบัติการได้ อย่างไรก็ตาม บริษัทฯ
ได้เข้าชี้แจงโครงการให้ผู้นำท้องถิ่นในพื้นที่โครงการรับทราบ
รวมทั้งจัดกิจกรรมชุมชนสัมพันธ์เพื่อสร้างความสัมพันธ์ที่ดีร่วมกัน

บริษัทฯ ได้จัดสรรงบประมาณ เพื่อพัฒนาคุณภาพชีวิตและสิ่งแวดล้อม
โดยสร้างสัมพันธภาพกับชุมชนในพื้นที่ ตลอดจนการสร้างความเข้าใจที่ถูกต้อง
และยังได้สนับสนุนโครงการพัฒนาในท้องถิ่นอย่างสม่ำเสมอ
เพื่อลดความขัดแย้งและสร้างทัศนคติที่ดีต่อบริษัทฯ โดยได้ดำเนินการร่วมกับชุมชน อาทิ
การขุดลอกคูคลอง บริการรถน้ำดื่มเคลื่อนที่ จัดกิจกรรมคอนเสิร์ตการกุศล
โครงการค่ายเยาวชนผู้นำด้านการอนุรักษ์ทรัพยากรน้ำและสิ่งแวดล้อมพร้อมมอบทุนการศึกษา
โครงการปลูกป่าชายเลนเพื่ออนุรักษ์สิ่งแวดล้อม
รวมถึงสนับสนุนกิจกรรมพัฒนาคุณภาพชีวิตและสิ่งแวดล้อมให้แก่ชุมชน อาทิ วัด โรงเรียน
ส่วนราชการ และสาธารณกุศลต่างๆ

3.  การเกิดความเสียหายต่อระบบท่อส่งน้ำ

ระบบท่อส่งน้ำของบริษัทฯ อาจพบปัญหาการสึกกร่อน
หรือจากการก่อสร้างสาธารณูปโภคอื่นในบริเวณแนวท่อ ซึ่งอาจทำให้ท่อแตกหรือรั่วได้ อย่างไรก็ดี
บริษัทฯ ได้ตรวจสอบระบบท่อส่งน้ำและการซ่อมบำรุงตามแผนงานอย่างต่อเนื่อง
รวมทั้งจัดทำประกันความเสี่ยงภัยกับบริษัทประกันภัย
ซึ่งเป็นผู้รับผิดชอบความเสี่ยงที่เกี่ยวกับความเสียหายของระบบท่อที่อาจเกิดจากเหตุการณ์ต่างๆ
โดยครอบคลุมทุกเส้นท่อ ตลอดจนทำประกันความเสี่ยงภัยทรัพย์สินของบริษัทฯ
และประกันภัยความรับผิดชอบต่อบุคคลภายนอก รวมถึงความเสียหายที่เกิดจากการหยุดชะงัก
เพื่อช่วยให้บริษัทฯ สามารถให้บริการจ่ายน้ำได้อย่างต่อเนื่องและมีประสิทธิภาพ

1.4 นโยบายของรัฐบาลและหน่วยงานราชการที่เกี่ยวข้อง

ความไม่แน่นอนของนโยบายของหน่วยงานราชการต่างๆ ที่เกี่ยวข้องกับการดำเนินงานของบริษัทฯ
อาจมีผลกระทบต่อบริษัทฯ อาทิ
ความล่าช้าจากการของบประมาณโครงการก่อสร้างวางท่อประแสร์-คลองใหญ่
ซึ่งได้มีการปรับแผนงานดำเนินการจัดซื้อทรัพย์สินจากการก่อสร้างโครงการวางท่อเชื่อมจากอ่างเก็บน้ำประแสร์-คลองใหญ่ให้สอดคล้องกับความเป็นจริงแล้ว
โดยแผนการดำเนินการตรวจสอบและประเมินราคาทรัพย์สินซึ่งดำเนินการโดยกรมชลประทานได้ตรวจสอบและประเมินราคาทรัพย์สินแล้วเสร็จ
ตุลาคม ปี 2552
และได้สรุปผลการจัดซื้อทรัพย์สินเสนอยังรัฐมนตรีว่าการกระทรวงเกษตรและสหกรณ์เพื่อพิจารณาแล้ว
ก่อนนำเสนอคณะรัฐมนตรีเพื่อพิจารณาต่อไป
ในขั้นตอนการดำเนินการจัดซื้อโดยวิธีพิเศษมีกำหนดแล้วเสร็จเมษายน 2553
เนื่องจากต้องผ่านขั้นตอนการดำเนินงานจากหน่วยงานภาครัฐ

อย่างไรก็ดี บริษัทฯ ยังคงได้รับความร่วมมือจากหน่วยงานราชการที่เกี่ยวข้องด้วยดีมาตลอด
อีกทั้งการจัดตั้งและการดำเนินธุรกิจของบริษัทฯ
เป็นไปตามมติคณะรัฐมนตรีในการส่งเสริมการลงทุนด้านอุตสาหกรรม
และการท่องเที่ยวในพื้นที่พัฒนาชายฝั่งทะเลตะวันออกของรัฐบาล

5.  ความเพียงพอของปริมาณน้ำสำรองกรณีเกิดเหตุฉุกเฉิน

เนื่องจากบริษัทฯ ได้มีข้อตกลงกับการไฟฟ้าส่วนภูมิภาคเกี่ยวกับการหยุดจ่ายกระแสไฟฟ้า
จึงต้องมีน้ำสำรองไว้ใช้จากสระสำรองเพื่อส่งน้ำดิบให้ลูกค้าได้อย่างต่อเนื่องในกรณีเกิดเหตุฉุกเฉิน
บริษัทฯจึงได้ปรับปรุงและซ่อมแซมสระสำรองน้ำดิบมาบข่าแล้วเสร็จ ปัจจุบันบริษัทฯ
มีแหล่งน้ำสำรองกรณีเกิดเหตุฉุกเฉิน มีความจุ 101,600 ลูกบาศก์เมตร
ซึ่งสามารถสำรองน้ำดิบได้ประมาณ 6.3 ชั่วโมง อย่างไรก็ตาม บริษัทฯ
ได้มีการวางแผนปฏิบัติการกรณีที่เกิดเหตุฉุกเฉินเพื่อที่จะทำให้การสูบจ่ายน้ำเป็นไปอย่างต่อเนื่อง
และในอนาคตบริษัทฯ มีแผนที่จะเพิ่มปริมาณน้ำสำรอง
โดยก่อสร้างสระสำรองบริเวณพื้นที่มาบข่าความจุประมาณ 250,000 ลูกบาศก์เมตร
เพิ่มเติมอีกแห่งหนึ่ง ซึ่งจะทำให้ปริมาณน้ำสำรองกรณีเกิดเหตุฉุกเฉิน
รวมทั้งสิ้นสามารถสำรองจ่ายน้ำได้ถึง 24 ชั่วโมง

1.  ความเสี่ยงด้านการเงิน

การสูบน้ำจากแหล่งน้ำที่พัฒนาใหม่ซึ่งเป็นการสูบผันน้ำจากแหล่งน้ำใกล้เคียงและการเพิ่มขึ้นของอัตราค่าไฟฟ้าอัตโนมัติ
(Ft) ส่งผลให้ต้นทุนค่าพลังงานที่ใช้ในการสูบน้ำเพิ่มสูงขึ้น แม้ว่าบริษัทฯ
จะไม่สามารถควบคุมค่าไฟฟ้า ซึ่งเปลี่ยนแปลงตามสภาพเศรษฐกิจ และราคาน้ำมันในตลาดโลกได้
แต่บริษัทฯ ได้ดำเนินการบริหารการใช้ไฟฟ้า
โดยการเลือกสูบน้ำจากแหล่งน้ำที่มีต้นทุนต่ำเป็นลำดับแรกและเลือกสูบน้ำในช่วงเวลาที่อัตราค่าไฟฟ้าต่ำสุด
ตลอดจนปรับปรุงประสิทธิภาพเครื่องสูบน้ำ นอกจากนี้ บริษัทฯ ยังได้ศึกษาแผนอนุรักษ์พลังงาน เช่น
การปรับปรุงระบบไฟฟ้าและศึกษาการใช้พลังงานทางเลือก เช่น Mini Hydro Turbine, Solar
Cell และ ก๊าซชีวมวล เป็นต้น

จากสภาวะเศรษฐกิจผันผวน ทำให้เกิดปัญหาค่าเงิน ปัญหาทางเศรษฐกิจ
วิกฤติปัญหาสถาบันการเงินต่างๆ
ส่งผลให้ภาคอุตสาหกรรมมีปริมาณการใช้น้ำลดลงเล็กน้อยประมาณร้อยละ 2 จากปี 2551
อย่างไรก็ตาม บริษัทฯ สามารถปรับตัวท่ามกลางวิกฤติเศรษฐกิจเนื่องจากบริษัทฯ
ได้ทยอยปรับขึ้นอัตราค่าน้ำดิบโดยสะท้อนต้นทุนที่แท้จริงตั้งแต่กลางปี 2551 จึงทำให้บริษัทฯ
สามารถรักษาอัตราเติบโตของกำไรสุทธิ ปี 2552 ได้อย่างต่อเนื่อง

2.  ความเสี่ยงด้านกฎหมาย

ข้อพิพาททางกฎหมายที่อาจมีผลกระทบต่อสินทรัพย์ของบริษัทฯ ที่มีจำนวนสูงกว่าร้อยละ 5
ของส่วนของผู้ถือหุ้น ณ วันที่ 16 พฤศจิกายน 2552 มีดังนี้

1. การฟ้องร้องเกี่ยวกับการซื้อทรัพย์สินจากกรมบังคับคดี

เมื่อวันที่ 28 มีนาคม 2546 บริษัทฯ ถูกฟ้องเป็นจำเลยที่ 2
ในคดีความทางกฎหมายเกี่ยวกับการซื้อทรัพย์สินจากกรมบังคับคดี คดีหมายเลขดำที่ 1371/2546
โดยบริษัท ดรอยส์ เนส แอสโซซิเอท จำกัด (โจทก์)
ได้ฟ้องต่อศาลให้เพิกถอนนิติกรรมการซื้อขายที่ดินระหว่างกรมบังคับคดีและบริษัทฯ
หรือให้กรมบังคับคดีกับบริษัทฯ ร่วมกันหรือแทนกันชดใช้ค่าเสียหายแก่โจทก์
ซึ่งมีจำนวนทุนทรัพย์ตามฟ้อง เป็นจำนวนเงิน 302.2 ล้านบาท ต่อมาวันที่ 26 มกราคม 2549
ศาลชั้นต้นพิพากษายกฟ้อง และเมื่อวันที่ 21 มีนาคม 2549 โจทก์ได้ยื่นอุทธรณ์ และบริษัทฯ
ได้ยื่นคำแก้อุทธรณ์ เมื่อวันที่ 19 มิถุนายน 2549
ปัจจุบันสถานะของคดีอยู่ในระหว่างการดำเนินกระบวนพิจารณาคดีของศาลอุทธรณ์

อย่างไรก็ตาม บริษัทฯ เชื่อว่า
การซื้อทรัพย์สินดังกล่าวเป็นไปโดยชอบและได้รับความคุ้มครองตามกฎหมาย ซึ่งบริษัทฯ
ได้ยื่นประมูลตามขั้นตอนการขายทอดตลาดตามคำสั่งศาลหรือคำสั่ัา์สินจากกรมบังคับคดี
โดยโททถูกฟ้000000000000000000000000000000000000000000000000000000000000000000000000000000000000000000งเจ้าพนักงานพิทักษ์ทรัพย์จากกรมบังคับคดีโดยสุจริต
และได้ชำระเงินครบถ้วน
ตลอดจนจดทะเบียนโอนกรรมสิทธิ์จากกรมบังคับคดีเรียบร้อยแล้วและคาดว่าจะชนะคดีในที่สุด

2. การฟ้องร้องเกี่ยวกับกระบวนการคัดเลือกเอกชนให้ผลิตน้ำประปา
เพื่อขายให้แก่การประปาส่วนภูมิภาคในพื้นที่ของสำนักงานประปาระยอง

การประปาส่วนภูมิภาค (กปภ.) ถูกองค์การบริหารส่วนตำบลบางบุตร ผู้ฟ้องคดีที่ 1
องค์การบริหารส่วนตำบลบ้านค่าย ผู้ฟ้องคดีที่ 2 และนายสายัณห์ ยังดี ผู้ฟ้องคดีที่ 3
ยื่นฟ้องต่อศาลปกครองระยองเมื่อวันที่ 14 มีนาคม 2549
เป็นคดีพิพาทเกี่ยวกับการที่หน่วยงานทางปกครองหรือเจ้าหน้าที่ของรัฐกระทำการโดยไม่ชอบด้วยกฎหมาย
ต่อมาเมื่อวันที่ 30 พฤษภาคม 2549 ศาลปกครองระยองได้มีคำสั่งเรียกให้กลุ่มบริษัท ยูยู กรุ๊ป
คอนซอร์เตียม เข้ามาเป็นคู่กรณีและทำคำให้การในคดี โดยมีสถานะในคดีเป็นผู้ถูกฟ้องคดีที่ 2
เนื่องจากมีส่วนได้เสียในกรณีพิพาทด้วย เมื่อวันที่ 16 มีนาคม 2550
ศาลปกครองระยองมีคำพิพากษาเพิกถอนกระบวนการคัดเลือกเอกชนให้ผลิตน้ำประปาเพื่อขายให้แก่
กปภ. ในพื้นที่ของสำนักงานประปาระยอง และเพิกถอนสัญญาเลขที่ ฝกม. 1/2549 ลงวันที่ 14
มีนาคม 2549 ซึ่งเป็นผลจากการคัดเลือกที่ไม่ชอบด้วยกฎหมาย อย่างไรก็ตาม
กปภ.และบริษัทย่อยได้มีการยื่นอุทธรณ์ต่อศาลปกครองระยอง เมื่อวันที่ 12 เมษายน 2550
และศาลปกครองจังหวัดระยองมีคำสั่งรับอุทธรณ์ พร้อมทั้งส่งคำอุทธรณ์ให้ศาลปกครองสูงสุด
ขณะนี้คดีความดังกล่าวอยู่ในระหว่างขั้นตอนการพิจารณาของศาลปกครองสูงสุดตามเลขรับที่
อ.278/50 ทั้งนี้ เนื่องจากการประปาส่วนภูมิภาคและบริษัทฯ
ต้องปฏิบัติตามสัญญาและมีสิทธิหน้าที่ต่อกันตามที่กำหนดไว้ในสัญญาต่อไปจนกว่าคดีจะถึงที่สุด
ซึ่งเป็นไปตามมาตรา 70 แห่งพระราชบัญญัติจัดตั้งศาลปกครองและวิธีพิจารณาคดีปกครอง
พ.ศ.2542 ฝ่ายบริหารของบริษัทย่อยเห็นว่าบริษัทย่อยจะไม่ได้รับความเสียหายจากการยกเลิกสัญญา
เนื่องจากกรณีที่มีการยกเลิกสัญญา
กปภ.จะต้องจ่ายเงินชดเชยต้นทุนการก่อสร้างและปรับปรุงระบบประปาและค่าใช้จ่ายอื่นที่บริษัทย่อยได้จ่ายไป

นอกจาก ความเสี่ยงหลักของกลุ่มบริษัทฯ (Corporate Risks) ซึ่งมีการกำกับดูแลโดย
คณะกรรมการบริหารความเสี่ยงแล้ว บริษัทฯ
ได้จัดทำคู่มือบริหารความเสี่ยงและแผนปฏิบัติการบริหารความเสี่ยงให้หน่วยงานต่างๆ
รับผิดชอบดำเนินการควบคุมความเสี่ยงให้อยู่ในระดับที่ยอมรับได้
โดยมีการทบทวนความเสี่ยงทุกไตรมาส ทั้งนี้
พิจารณาเหตุการณ์ทั้งหมดที่อาจเกิดขึ้นไม่จำกัดเฉพาะความเสี่ยงที่เป็นความเสียหาย
แต่ยังรวมถึงปัจจัยแวดล้อมต่างๆ ที่บ่งชี้โอกาสเกิดความเสี่ยงกับบริษัทฯ ภายใต้สถานการณ์ต่างๆ
ที่เปลี่ยนแปลงไป